Ένας εξαιρετικός άνθρωπος και δάσκαλος που εκτιμούσα απεριόριστα και κάθε του κουβέντα ήταν μάθημα, μου είχε πει: «Την πιο σκληρή κριτική να την κάνεις όταν ο άλλος είναι… όρθιος». Ο Γιάννης μπορεί να μην είναι πια μαζί μας, αλλά κάθε του λέξη έχει μείνει βαθιά χαραγμένη στο μυαλό μου.

Από το παιχνίδι της ΑΕΚ στη Ριζούπολη θα κρατήσω μόνο τη νίκη, διότι στο τέλος της ημέρας αυτό είναι που μετράει. Τι να το κάναμε αν παίζαμε μπαλάρα και ερχόταν η στραβή; Μία φορά και δύο έχει συμβεί; ΑΕΚ είμαστε… Επειδή όμως εδώ πάντα προσπαθούμε να δούμε ψύχραιμα τι έγινε λάθος και τι διορθώσαμε για να φτάσουμε στο τρίποντο, ας πάρουμε τα πράγματα από την αρχή.

Κατεβήκαμε για παράδειγμα να παίξουμε με αντίπαλο το Βόλο με τετράδα στην άμυνα και δύο μπακ που σέντρα δεν βγάζουν ούτε με αίτηση του νόμου 105. Είχαμε δύο αμυντικά χαφ τα οποία στο δημιουργικό παιχνίδι δεν συμμετέχουν τόσο έντονα. Επί της ουσίας είχαμε έξι παίκτες να προσέχουν τα πάντα και μία τετράδα για να παίξει… επίθεση. Προσθέστε ότι και το κεντρικό αμυντικό δίδυμο ήταν εκτός τόπου και χρόνου και έχετε μία εικόνα.

Δικαιολογώ τον Κωστένογλου μόνο αν σκεφτόταν το ματς στο «Γ. Καραϊσκάκης». Διότι αν ήθελε να δώσει χρόνο συμμετοχής σε αυτούς τους παίκτες, για να αποκτήσουν ρυθμό μετά τη διακοπή, τον καταλαβαίνω.

Μετά την αποβολή και το αριθμητικό πλεονέκτημα αποφάσισε να παίξει φουλ επίθεση. 4-2-4 με Σιμόες και Μάνταλο στο κέντρο. Η αλλαγή του Γιακουμάκη βγήκε μόνο επειδή έδωσε την ασίστ στο πέναλτι. Πουθενά αλλού. Αντίθετα ο Κωστένογλου έκανε σωστή αλλαγή με την έξοδο του Οικονόμου και την είσοδο του Παουλίνιο, ενώ και στην τρίτη αλλαγή, σωστά ξεκίνησε να βάλει τον Ντέλετιτς αντί του (αρνητικού για μένα) Βέρντε, ο οποίος δεν έχει καθόλου ψυχολογία να τελειώσει μία φάση και έβαλε εν τέλει τον Κρστίτσιτς, αφού όταν έδωσε την εντολή έγινε το 2-1 και αμέσως μετά το 3-1.

Η ΑΕΚ λοιπόν έκανε 17 τελικές κόντρα στο Βόλο και δέχθηκε 5. Και όμως η τελική εικόνα είναι ότι καρδιοχτύπησε. Ενόψει λοιπόν του αγώνα στο «Γ. Καραϊσκάκης» απαιτείται πολύ μεγαλύτερη προσήλωση, απόλυτη συγκέντρωση και πάθος. Κάτι το οποίο δεν βγάζουν πολλοί «κιτρινόμαυροι». Που ώρες ώρες παίζουν λες και είναι το… καρδιογράφημά τους μία ευθεία γραμμή! Το ντέρμπι της 8ης αγωνιστικής είναι καθοριστικό για την μετέπειτα πορεία της ΑΕΚ. Οφείλουν να το καταλάβουν όλοι αυτό. Γιατί με ανάλογη εμφάνιση τα πράγματα δε θα είναι καλά!

Η Ριζούπολη, το ΟΑΚΑ και η Νέα Φιλαδέλφεια

Το παιχνίδι με το Βόλο αν γινόταν στο ΟΑΚΑ είμαι πεπεισμένος ότι θα στράβωνε σε πολύ μεγαλύτερο βαθμό από ότι «στράβωσε» στη Ριζούπολη. Το «Γ. Καμάρας» γέμισε από 14.000 φίλους της ΑΕΚ που όταν ήρθε το σοκ του 0-1 βοήθησαν ώστε να γυρίσει το παιχνίδι. Αυτό το πράγμα στο ψυχρό ΟΑΚΑ ακόμα και με 20.000 κόσμο δε θα γινόταν τόσο εύκολα. Δε θα ένιωθε ο αντίπαλος την πίεση. Ακόμα και τη γιούχα προς τον… Ζαχαριάδη. Στη Ριζούπολη όμως και σε ενάμισι χρόνο στην αρένα της Νέας Φιλαδέλφειας, εκπλήξεις τύπου… 0-0 με τον Απόλλωνα στο ΟΑΚΑ δύσκολα θα συμβαίνουν. Από τη στιγμή που η ΑΕΚ θα παίζει σπίτι της, πολλά ματς θα λήγουν πριν ξεκινήσουν καν. Τέτοια δυναμική σου δίνει το δικό σου γήπεδο. Με μία τεράστια διαφορά. Να ΑΠΟΜΑΚΡΥΝΘΕΙ άμεσα κάθε ανεγκέφαλος, όπως αυτοί που πετούσαν την Κυριακή μπουκάλια…

Περί διαιτησίας

Ο οργανισμός ΑΕΚ είναι αλήθεια ότι χωλαίνει σε αρκετά πράγματα και έχει δείξει ότι δυσλειτουργεί σε πολλά θέματα. Ένα από τα πιο σημαντικά είναι η διαιτησία. Παρακολουθούμε τους τελευταίους μήνες ένα γαϊτανάκι. Αδικημένος σε κάθε ματς ο ΠΑΟΚ, αδικημένος σε κάθε ματς ο Ολυμπιακός. Κλάμα και οδυρμός για το πόσο χτυπημένοι είναι από τη διαιτησία και οι δύο! Βεβαίως κανένας τους δεν έχει πάθει ζημιά. Ίσα ίσα που φέτος ειδικά ο Ολυμπιακός είναι στο +4 από τα πέναλτι που δεν έχουν καταλογιστεί εις βάρος του. Ένα με τον Αστέρα Τρίπολης και ένα με τον ΟΦΗ.

Την ίδια ώρα στο ματς της ΑΕΚ με τον Βόλο στη Ριζούπολη, υπήρξαν τουλάχιστον πέντε φάσεις για τις οποίες η «Ένωση» θα μπορούσε να σηκώσει σημαία επανάστασης. Την ώρα που ο Ολυμπιακός έχει… βγει κερδισμένος σε δύο τουλάχιστον ξεκάθαρες παραβάσεις πέναλτι σε ισάριθμα ματς στο «Γ. Καραϊσκάκης» και… διαμαρτύρεται για τη διαιτησία, η ΑΕΚ δεν παίρνει ούτε… σπόρι υπέρ της. Ούτε αυτές όπου η αμφιβολία πάει υπέρ του επιθετικού.

Η πρώτη φάση είναι αυτή με το γκρέμισμα του Μάνταλου από τον Δημόπουλου μόλις στο 3′. Ο Ζαχαριάδης έδειξε «παίζετε». Η δεύτερη είναι η αγκωνιά του Ζοάο στον Σιμόες στο 19′. Ούτε κάρτα δεν είδε ο Αργεντινός. Η τρίτη στο φάουλ του Γέντρισεκ στον Οικονόμου, μπροστά στον επόπτη στο 24′ και πριν το γκολ του Τόρες, κανένας δεν είδε τίποτα. Η τέταρτη στο γκολ του Λιβάια στο 40′ ενώ η φάση είναι οριακή (ο Κροάτης καλύπτεται), η αμφιβολία παρότι η εντολή της FIFA θέλει να πηγαίνει υπέρ του επιθετικού, πήγε υπέρ του… αμυνόμενου! Και στην τελευταία φάση, με το σουτ του Λιβάια, παρότι κανένας δεν μπορεί να πει με απόλυτη σιγουριά τι έχει γίνει, η φάση αυτή ήταν ξανά εις βάρος της ΑΕΚ…

Θα μου πείτε εδώ πήγαμε στο σεμινάριο του VAR και δεν δώσαμε ούτε μία φάση για εξέταση. Ούτε την αποβολή του Κάτσε για την αγκωνιά στον Σιμόες. Είτε τόσο υπεράνω είμαστε, είτε κάποιοι δεν λένε να καταλάβουν τι πάει να παιχτεί. Και επειδή «Κυριακή κοντή γιορτή», καλό θα είναι κάποιοι να καταλάβουν ότι δεν υπάρχει περιθώριο για να στηθεί η ΑΕΚ στον τοίχο. Και με τους ξένους διαιτητές ήδη έχει βρεθεί χαμένη, στα ματς με τον ΠΑΟΚ. Τόσο με το χέρι του Σάκχοφ στο περσινό πρωτάθλημα, όσο και στον περσινό τελικό του Κυπέλλου! Για να μην πούμε καν για την άδικη αποβολή του Βράνιες στον τελικό του 2018…

Τα αποδυτήρια και ο Ίβιτς

Στον Ίλια Ίβιτς έχει πέσει ένα τεράστιο φορτίο γιατί θα πρέπει να διαχειριστεί και άλλα πράγματα εκτός από την καθημερινότητα. Δεν με ενδιαφέρει στα αποδυτήρια να είναι φίλοι και το κλίμα να είναι εξαιρετικό. Με ενδιαφέρει όμως να μην υπάρχουν τύποι που δεν υπολογίζουν την ομάδα που τους πληρώνει κανονικά!

Δε γίνεται στην ΑΕΚ να είναι επαγγελματίες μόνο στο οικονομικό, αλλά στα ξενύχτια και στη συμπεριφορά ερασιτέχνες! Ξενυχτάς και είσαι επαγγελματίας; Εξέδρα και τον Γενάρη αντίο! Η ΑΕΚ δεν μπορεί να ανέχεται ούτε χαβαλέδες, ούτε παρτάκηδες. Όποιος και αν είναι, όπως και αν λέγεται!

Υπάρχουν τύποι που έχουν δημιουργήσει ήδη θέματα. Για αυτό και η κατσάδα του Τεχνικού Διευθυντή. Δεν είναι ένας και δύο. Αλλά κάποια στιγμή θα πρέπει να καταλάβουν ΟΛΟΙ, ότι η ΑΕΚ δεν είναι ίδρυμα!

ΥΓ: Το «είναι διαφορετικό να είσαι ΑΕΚ» δεν είναι απλά ένα σλόγκαν. Δεν είναι μία πιασάρικη ατάκα που απλά πουλάει. Είναι στάση ζωής. Και αυτό το Σαββατοκύριακο είναι αλήθεια ότι το ζήσαμε στο απόλυτο. Στο μπάσκετ, στο βόλεϊ γυναικών και στο ποδόσφαιρο. Όταν πήγα στη Ριζούπολη ανέβασα μία φωτογραφία με το πανό της Original 21. Έγινε viral.

«Ξαναγεννηθηκε ο Κεμάλ, ξαναζωντάνεψε ο Χίτλερ και εσείς σιωπάτε πάνω από πτώματα παιδιών»! Λέξεις που σε κάνουν και ανατριχιάζεις. Λέξεις αυθεντικές. Από οπαδούς που δεν έχουν καμία σχέση με κανέναν άλλο λαό στον πλανήτη!

ΥΓ 2: Τεράστιος Ηλίας Ατματσίδης! Βγήκε και είπε μετά το ματς ευθαρσώς, όλα όσα ένιωθε. Δεν μίλησε εις βάρος καμίας συγκεκριμένης ομάδας. Αλλά «όποιος έχει τη μύγα μυγιάζεται» λέει ο θυμόσοφος ελληνικός λαός. Και τελικά αυτοί που τσίμπησαν ήταν κάποιοι κάτοικοι Θεσσαλονίκης, που ανήκουν σε συγκεκριμένο οργανισμό. Το γιατί δεν το καταλάβαμε. Μήπως έχουν εκεί ομάδες «δορυφόρους»; Δεν πιστεύουμε πως γίνεται κάτι τέτοιο. Θα είναι… συκοφαντίες.

ΥΓ 3: Φανταστείτε να υπήρχε παιχνίδι, όπου ο αντίπαλος της ΑΕΚ να έχανε με 3-0 στο 11′ του πρώτου ημιχρόνου και ο γκολκίπερ να είχε δεχθεί τα γκολ που δέχθηκε ο Βελλίδης. Δε θα πω το παραμικρό για το παιδί. Ούτε για το ότι έχει περάσει από τον ΠΑΟΚ, ούτε για το ότι έγινε αλλαγή στο ημίχρονο. Είχε απλά ένα κακό βράδυ. Θα αφήσουμε όλους τους άλλους να πουλάνε αστεία προπαγάνδα. Εμείς είμαστε καλοπροαίρετοι.

ΥΓ 4: Τελικά τον Μέλο Περέιρα τον στηρίζει ο ΠΑΟΚ, ναι ή όχι; Γιατί αν έχουν τόσα παράπονα από τη διαιτησία γιατί δεν κάνουν κάτι για να τον απομακρύνουν από τη θέση του; Να συμπράξουν όλοι μαζί για το καλό του ποδοσφαίρου.